নিজস্ব প্রতিনিধি : ভয়াবহ আগুন লাগল কলকাতার বাগরি মার্কেটে। মধ্য কলকাতার ক্যানিং স্ট্রিটের ঘিঞ্জি অঞ্চলে অবস্থিত বাগরি মার্কেটের আগুন নিয়ন্ত্রণে আনতে কার্যত হিমশিম খেতে হচ্ছে দমকল কর্মীদের। স্থানীয় সূত্রে খবর, শনিবার মাঝরাতে আচমকা এক জায়গা থেকে ধোঁয়ার কুণ্ডলি উঠতে দেখেন বাসিন্দারা। তার পরই দেখা যায়, ভয়াবহ আগুনের গ্রাসে পুড়ে ছাই হয়েছে বাগরি মার্কেটের একাংশ। দমকলের ৩০টা ইঞ্জিন আগুন নেভানোর কাজে লেগেছে। তবে আপাতত যা খবর তাতে প্রায় ছ'ঘন্টা পরও আগুন সম্পূর্ণরূপে নিয়ন্ত্রণে আনা যায়নি। ভয়াবহ আগুনের খবর পেয়েই ঘটনাস্থলে হাজির হন মেয়র শোভন চট্টোপাধ্যায়। কলকাতার পুলিশ কমিশনারসহ একাধিক উচ্চপদস্থ কর্তারাও ঘটনাস্থল পরিদর্শনে গিয়েছেন। স্থানীয় বাসিন্দারা জানিয়েছেন, আগুনের গ্রাসে মার্কেটের একাংশের ইমারতে থাকা কাঁচ ভেঙে পড়তে থাকে। মাঝে মধ্যে অল্প বিস্তর বিকট শব্দও শোনা যায়। তবে আপাতত কোনও প্রাণহানির খবর নেই। যদিও পুজোর মুখে এমন ভয়াবহ আগুনে ব্যবসায়ীদের বড়সড় ক্ষতির মুখে পড়তে হবে। মেয়র তথা দমকলমন্ত্রী শোভন চট্টোপাধ্যায় জানিয়েছেন, ''এলাকাটা প্রচণ্ড ঘিঞ্জি। তাই আগুন নিয়ন্ত্রণে আনতে সময় লেগে যাচ্ছে। তবে দমকলকর্মীরা সবরকম চেষ্টা করছেন। রাত ২.৪৫ নাগাদ আগুন লাগে বলে খবর। পরিস্থিতি নিয়ন্ত্রণে আসার পরই আগুন লাগার আসল কারণ জানা যাবে। তদন্ত হবে।'' আগুনের তীব্রতা এতটাই বেশি যে গোটা এলাকা কালো ধোঁয়ায় ঢেকে গিয়েছে। দমকলকর্মীরা বিল্ডিংয়ের জানলা ও শাটার ভেঙে ভিতরে ঢোকার চেষ্টা করছেন।